
Persongalleri

Losby Gods

Sofie Holt – tjenestejente

Fransiska Skjønhaug Madsen (kalt Siska) – godseierfrue på Losby, gift med Albert

Albert Madsen – godseier, gift med Fransiska

Inga Vangen – kokke, Hermund Vangens søster

Jenny Dalen – tjenestejente, Karls søster

Karl Dalen – gårdsgutt, Jennys bror

Martin Vik – gartner

Ole Semb – stallmester og kusk

Mary Pettersen – Fransiskas kammerpike

Nils Gran – bruksfullmektig

Anna Gran – gift med Nils

Egil Gran – Anna og Nils’ sønn

Frøken Hilde Beyer – husholderske på Losby gods

Familien Skjønhaug

Wilhelm August Skjønhaug – Fransiskas far

Anna Margrete Skjønhaug – Fransiskas mor

Elise Skjønhaug – Fransiskas eldre søster

Carl August Skjønhaug – Fransiskas yngre bror

Familien Madsen

Ellinor Madsen – Alberts mor

Andreas Madsen – Alberts far

Dankert Juul – Alberts fosterbror

Familien Holt

Olav Sund – Sofies morfar

Alva Holt – Sofies mor

Gustav Holt – Sofies bror

Lilly Holt – Sofies lillesøster, 10 år

Mari Holt – Sofies lillesøster, 8 år

Husmannsplassen Fjellstad

Andreas Fjellstad – skogvokter

Alvhilde Fjellstad – Andreas’ kone

Rakel Fjellstad – eldste datter

Ada Fjellstad – mellomste datter

Deborah Fjellstad – yngste datter

Husmannsplassen Vangen

Hermund Vangen – husmann, Inga Vangens bror

Solfrid Vangen – Hermunds kone

Emma Vangen – eldste datter

Alfred Vangen – sønn

Tuva Vangen – datter

Lisbet Vangen – datter




Slik sluttet forrige bok

Han så på henne med et skjevt smil. – Du er i det minste ærlig.

Hun smilte forsiktig tilbake. – Jeg prøver i hvert fall å være det. Jeg foretrekker selv at folk er ærlige overfor meg. Kan vi ikke bare være venner, Karl? Slik jeg trodde vi var?

Han trakk på skuldrene. – Det kan vi sikkert.

– Blir du med og danser nå?

Han ristet på hodet. – Jeg tror jeg går hjem. Jeg har drukket for mye. Det som er i denne flasken, er sterkere enn jeg trodde. Om jeg blir her, kommer jeg bare til å si eller gjøre flere dumme ting. Og jeg vil ikke ødelegge dansen for dere. Gå tilbake til Jenny, du, så ses vi i morgen i stedet. Han snudde seg og begynte å gå.

– Karl, da … sa Sofie trist, men hun skjønte at han trengte å få være litt alene, så hun gikk ikke etter ham. I stedet ruslet hun ettertenksomt tilbake til de andre. Noe av gleden over å være her var forsvunnet, og det irriterte henne. Det var så lenge siden hun hadde danset og moret seg, så hun ville ikke at Karl skulle få ødelegge det.

Sofie så seg rundt for å finne Jenny og Martin, og fikk øye på dem litt lenger unna. Hun begynte å gå mot dem, men bråstoppet da hun fikk øye på mannen som sto bare et par meter bortenfor henne! Var det virkelig …? Nei, det kunne ikke være mulig! Hvordan kunne han, av alle, ha kommet hit? Hjertet banket vilt da hun rygget langsomt bakover. Bare han ikke fikk øye på henne!

Men i det samme snudde han seg og så i hennes retning. Blikkene deres møttes, og av ansiktsuttrykket hans forsto hun at han kjente henne igjen.

Sofie kjente halsen tykne, det suste i ørene, tårene steg opp i øynene, og hun skalv ukontrollert da han begynte å gå mot henne.

Husmannsplassen Stubberud, Lørenskog, juni 1904

Sofie stirret på mannen som kom mot henne. Det var Pål! Brorens kamerat hjemmefra.

Hun så for seg hvordan Pål hadde sittet på trammen sammen med Gustav, og deretter brorens blikk etter at han hadde tatt livet av …

Hun ristet på hodet i et forsøk på å klarne tankene. Hun hadde klart å holde hvor hun kom fra hemmelig, slik at ingen skulle kunne sette henne i forbindelse med det som hadde hendt hjemme. Men nå kunne hun risikere at alt kom for en dag.

Pål stirret sjokkert på henne, men så sprakk ansiktet hans opp i et stort smil. – Jøss! Sofie? Er det her du har gjemt deg?

Sofie svelget. Hun fikk ikke frem et ord, hun ville komme seg så langt vekk fra Pål som hun kunne, men bena var som limt fast i bakken.

Hun registrerte svakt en bevegelse bak Pål, og i neste øyeblikk dukket et annet kjent ansikt opp. Jenny!

– Kjenner dere hverandre? Jenny så nysgjerrig fra den ene til den andre.

– Ja, lo Pål. – Vi kommer fra samme plassen, men jeg ante ikke at Sofie befant seg her i området.

– Så morsomt, sa Jenny og rakte frem hånden for å hilse. – Jeg heter Jenny og arbeider sammen med Sofie.

Sofie hadde fremdeles ikke sagt noe. Munnen var tørr, og det suste for ørene. Hun ville helst dra med seg Jenny bort før Pål rakk å si noe om Gustav.

– Hva bringer deg til området her, da? spurte Jenny. – Vi ligger så avsides til at du neppe har kommet hit ved en tilfeldighet.

Pål ristet på hodet. – Jeg har arbeidet på en gård litt unna, og sønnen på gården inviterte meg med hit i kveld.

– Det var jammen flaks, synes du ikke? Jenny vendte ansiktet mot Sofie.

Sofie tvang seg til å smile. – Det var det. Og veldig overraskende, la hun til.

– Hvor arbeider dere, da? spurte Pål.

– På Losby Gods, sa Jenny.

Pål plystret. – Såpass, ja. Han snudde seg og så mot den store, hvite godsbygningen som lå et stykke unna. – Etter hva jeg har hørt, er det svært staselig der.

– Det er det, sa Jenny. – Og de behandler alle som arbeider der, bra.

Pål la hodet på skakke og strøk seg over haken. – Tror dere at de kan ha bruk for flere folk? Jeg har kun arbeid for noen få dager, til fjøset vi bygger, er ferdig. Etter det må jeg finne meg noe nytt. Om det virkelig er så bra som du sier …

– Det er det, sa Jenny raskt.

Sofie forsto at venninnen hadde fått litt sansen for Pål, noe som ikke var noe rart. Alle likte nemlig Pål. Slik hadde det bestandig vært. Med sitt brede smil og lune latter fikk han bestandig folk til å føle seg vel. Sofie også. Frem til nå i det minste. For akkurat nå følte hun seg overhodet ikke vel. Hun ønsket slett ikke at han skulle arbeide på Losby.

– Så vidt jeg vet, har verken herr Gran eller frøken Beyer behov for å ansette flere, sa Sofie i et forsøk på å få Pål vekk fra tanken.

– Det var jo snakk om å ansette en kjørekar til, sa Jenny. – Du har vel ikke glemt det? Hun snudde seg mot Pål. – Den de ansetter, vil sikkert få andre oppgaver også, men det er ikke mer enn et par dager siden bruksfullmektigen og husholdersken snakket om at det er behov for en kjørekar til på godset.

Sofie sa ingenting.

– Om det er håp om å få arbeid, tar jeg meg nok en tur for å snakke med dem. Det skader uansett ikke å spørre, sa Pål og smilte. – Jeg ble også tipset om Excelsior limfabrikk, men om jeg har valget, tror jeg nok at jeg foretrekker å arbeide ute.

Jenny rynket på nesen. – Med tanke på alle kadavrene som finnes på Limen, er jeg helt enig med deg.

– Limen? spurte Sofie.

Jenny nikket. – Det er det vi kaller limfabrikken på Lørenskog. For å kunne produsere lim trenger fabrikken mengder av dyrekadaver. De kjøper dem fra slakteren og fra gårder i området. De henter fra oss også hver gang det dør et dyr på godset.

Sofie trakk på skuldrene. Akkurat nå var hun ikke særlig interessert i det temaet.

Pål snudde seg mot henne. – Det var hyggelig å se deg igjen, Sofie. Om jeg får arbeid i området, vil vi kanskje treffes igjen etter hvert. Uansett skal jeg ikke forstyrre dere mer nå i kveld.

Sofie sa ingenting, bare nikket.

– Det var veldig hyggelig å treffe deg, kvitret Jenny. – Jeg håper vi treffes igjen.

Pål smilte og nikket, og forsvant så rundt hjørnet.

– For en hyggelig mann! utbrøt Jenny henrykt. – Og så kjekk som han var! Jeg var fristet til å si at han kunne være sammen med oss resten av kvelden, men jeg ville ikke være for frempå. Hun bet seg i leppen.

– Det var sikkert like greit, sa Sofie.

– Er han ikke så hyggelig som han virket?

– Jo da, men han sa jo at han var her sammen med noen, og vi kom med Martin og Karl.

– Ja, hvor er egentlig Karl? Fikk du snakket med ham og ryddet opp?

– Jeg fikk snakket med ham, men jeg vet ikke om vi fikk ryddet opp. Han hadde tenkt seg tilbake til godset og sa at vi fikk snakke mer senere. Han hadde drukket såpass mye at han ville unngå å dumme seg ut. Sofie var glad for å ha noe annet å snakke om enn Pål.

Jenny skar en grimase. – Så dumt! For det virket som at han gledet seg til å være sammen med deg i kveld.

– Jeg er klar over det, men jeg har virkelig ikke gjort eller sagt noe som skulle få ham til å tro at det var noe mer mellom oss.

– Du trenger ikke å forklare deg for meg. Karl snakker vanligvis ikke med meg om slike ting, men jeg har skjønt at han liker deg godt – og da er det jo lett å feiltolke …

Sofie sukket. Dansen var overhodet ikke blitt slik hun hadde tenkt. Først hadde Karl blitt sur, og så hadde Pål dukket opp. Det siste gjorde henne både kvalm og redd.

Pål visste det ingen andre her kjente til. Han hadde heldigvis ikke avslørt henne da de snakket sammen, men om han ble ansatt på godset, ville det alltid være en fare for at han kunne komme til å røpe noe.

Losby gods

Fransiska og Albert ruslet i hagen. Han hadde lagt armen rundt livet hennes, og de gikk tett inntil hverandre.

– For en deilig kveld, smilte hun og vendte ansiktet opp mot ektemannen.

– Enhver kveld med deg er deilig, sa han og kysset henne lett.

Fransiska kniste før hun kikket mot husmannsplassen hvor både gartneren, gårdsgutten, to av tjenestejentene og Mary var. I den stille sommernatten kunne musikken høres helt til godset. Et snev av misunnelse for gjennom henne. – Det må være fantastisk å danse ute på en kveld som denne.

Albert lo mykt ved siden av henne. – Det, kjære Siska-min, er det lett å gjøre noe med. Han svingte henne rundt og bukket dypt. – Kan jeg få den ære?

Overrasket og lattermild lot Fransiska seg svinge rundt på plenen i takt med musikken.

Hun hadde aldri forestilt seg at det gikk an å være så lykkelig. Albert var nesten bestandig i godt humør, han gjorde alt han kunne for å glede henne, og han var morsom og klok og … Hun klarte rett og slett ikke å komme på noe negativt ved ham.

– Jeg har bedt Julius om å sette frem vin til oss i lysthuset, sa han da de hadde danset en stund. – Skal vi gå ned dit nå?

Fransiska stirret forbauset på ham. – Har du gjort det? Men du liker jo ikke vin engang.

Han lo og strøk henne over kinnet. – Jeg liker deg. Og sammen med deg blir alt godt, til og med vin.

Hun la hånden sin over hans et øyeblikk. Og hun som hadde trodd at hun ikke kunne bli lykkeligere …

Mens musikken fra husmannsplassen fremdeles fylte luften, gikk de hånd i hånd til lysthuset. Da de kom frem, fikk de øye på frøken Beyer.

– Da Julius sa at dere ønsket vin her nede, tillot jeg meg å be Inga om å finne litt småmat, og tok med noen lys, sa husholdersken.

– Det var en god idé, frøken Beyer, smilte Albert fornøyd.

– Skal jeg helle vinen i glassene for dere?

– Takk, men vi ordner det selv, sa Albert og grep karaffelen.

Husholdersken nikket og forsvant ut etter å ha ønsket dem en god kveld.

Fransiska sukket tilfreds og kikket seg omkring. Stearinlysene skapte en varm og myk stemning. Flammene flakket lett, og i gjenskinnet i vinduene så det nærmest ut som om de danset med hverandre. Dette var noe av det mest romantiske hun hadde vært med på.

– Så nydelig, Albert! Tusen takk for at du gjorde dette.

– Det skulle bare mangle. Det er ikke så lenge igjen til vi får besøk og huset blir fullt av gjester. Så da jeg hørte at det skulle være dans på husmannsplassen, fikk jeg lyst til at vi to også skulle hygge oss litt, nå mens vi er alene.

– Jeg synes at vi har det hyggelig hver dag, jeg, sa Fransiska, – men dette er uansett veldig romantisk.

Han rakte henne det ene vinglasset og løftet sitt til en skål. – Den klokeste avgjørelsen jeg noen gang har tatt, var å fri til deg, og den nest klokeste var å gå med på å flytte ut hit.

Ordene hans varmet, ikke minst fordi Fransiska visste at han mente dem. Livet hennes var blitt akkurat som hun hadde håpet.

Da faren fortalte at de fikk godset i bryllupsgave, hadde Albert først vegret seg for å ta imot. Han ante jo ingenting om å drive et gods og hadde sett for seg at han skulle fortsette å arbeide i farens forretning til han en dag skulle overta den. Men Fransiskas far hadde vært tydelig på at hvis Albert skulle gifte seg med Fransiska, måtte han gjøre noe mer ut av livet sitt.

Selv om Albert egentlig hadde følt at han ikke hadde noe valg, hadde ikke overgangen blitt så vanskelig. For etter en tur ut hit med sin kommende svigerfar hadde også han falt for stedet og gått i gang med å lære seg alt en godseier trengte å vite.

– Om tre dager kommer mor, far og Dankert, sa han nå. – Jeg gleder meg virkelig til å vise dem rundt. Dankert har jo vært her før, men ikke mor og far.

– Det blir spennende, sa Fransiska, men hun kjente at hun var litt nervøs foran besøket. Hun hadde bare møtt Alberts foreldre et par ganger og følte ikke at hun kjente dem særlig godt. Men hun hadde sansen for Dankert, Alberts pleiebror. – Jeg gleder meg til å bli bedre kjent med din mor.

– Jeg er overbevist om at det kommer til å bli hyggelig for dere begge. Dere kom jo så godt overens før bryllupet. Albert tok en slurk av vinglasset og skar en grimase. – Og med litt mer øvelse vil jeg forhåpentlig venne meg til smaken av dette, sånn at jeg klarer å holde masken når jeg drikker vin foran andre. Han blunket til henne.

Fransiska lo høyt ved tanken på hvordan foreldrene hennes hadde reagert da Albert sa at han foretrakk øl. – Denne kvelden ville ha vært like perfekt om vi hadde drukket øl i stedet for vin, sa hun og grep hånden hans. – Hva vi drikker, spiller ingen rolle så lenge vi er sammen.

Han lente seg frem og kysset henne varmt.



Husmannsplassen Stubberud

Sofie og Jenny vendte tilbake til plassen på forsiden av huset, hvor folk danset og moret seg. Sofie var glad for at hun ikke så noe til Pål.

– Vil du danse, Sofie?

Hun skvatt litt, men slappet av igjen da hun så at det bare var Martin.

– Takk, men jeg har litt hodepine, så jeg tror jeg står over. Det var ikke helt sant, men hun følte seg uvel etter det overraskende møtet med Pål og klarte ikke la være å tenke på at han, uten å mene noe vondt med det, kunne komme til å fortelle noe av det hun hadde holdt skjult for alle.

Jenny så seg litt rundt. – Ser du Pål noe sted?

– Nei. Sofie ristet på hodet.

– Hvem er Pål? spurte Martin.

– En fra Sofies hjemtrakter, forklarte Jenny. – Jeg håper bare at han ikke har gått, for jeg skulle gjerne ha snakket mer med ham.

Sofie gremmet seg. Det var akkurat dette hun hadde vært redd for – at praten skulle begynne å gå.

– Hmm … Så det er konkurranse ute og går? sa Martin påtatt forutinntatt.

Jenny lo ertende. – Det er alltid konkurranse, Martin. Har du ikke skjønt det?

– Jeg begynner å innse det, men uansett er jeg heldigvis for gammel for deg.

Sofie smilte skjevt og kikket bort på Martin. Hun visste at han var litt eldre enn henne og Jenny, men at han skulle være for gammel for dem, hadde hun aldri tenkt på. – Hvor gammel er du? spurte hun.

– Tjuefem, sa Martin. – Ifølge mora mi burde jeg ha funnet meg kone og fått meg unger for lengst, men … Han trakk på skuldrene.

– Har du forsøkt, da? spurte Jenny.

Martin skar en grimase. – Ikke egentlig. Jeg har det godt slik jeg har det. Så lenge jeg kan få en dans med dere innimellom, holder det for meg.

Han grep Jenny om livet og svingte henne rundt, og Jenny hvinte og lo.

– Du virker ikke helt som ditt vante jeg i dag, Sofie, sa han da han hadde satt ned Jenny. – Er du ikke i form?

– Det er denne hodepinen, sa Sofie og tok seg til siden av hodet, som for å understreke det hun sa. – Den er litt plagsom. Jeg tror det kanskje er best om jeg går tilbake til godset.

– Så dumt at du skulle få vondt i hodet akkurat i dag! sa Martin. – Tror du det kan hjelpe med litt å drikke? Jeg kan stikke bort og hente noe til deg.

– Takk for det, men jeg har mest lyst til å gå og legge meg, sa Sofie med et svakt smil.

– Da blir jeg med deg, sa Jenny straks.

– Det trenger du ikke. Jeg klarer fint å finne veien tilbake, og jeg er ikke redd for å gå alene. Hodepinen min skal ikke ødelegge dansen for deg. Vær heller her og hygg deg, du.

Jenny så tvilende på henne. – Er du sikker?

– Absolutt. Hun kastet et blikk mot en benk som sto like bortenfor, og fikk øye på Mary sammen med en kar Sofie ikke visste hvem var. – Men dere kan jo vurdere om dere skal ta med dere henne når dere drar hjem.

Mary satt med et krus øl i hånden og lo høyt mens hun lente hodet mot mannens skulder. Om ikke Sofie tok helt feil, hadde hun fått i seg en del å drikke.

– Det tror jeg kan være lurt, ja, sa Martin.

– Eller så kan vi la henne klare seg selv, innvendte Jenny. – Jeg regner med at hun ikke vil takke oss for at vi passer på henne.

Sofie var tilbøyelig til å være enig, for Mary hadde så langt ikke vært videre hyggelig mot noen av dem, men hun orket ikke å engasjere seg. Nå ville hun bare hjem til godset.

– Selv om hun ikke har oppført seg videre bra, skal ikke vi være slik, sa Martin bestemt. – Gå hjem og legg deg, Sofie. Jenny og jeg blir her en stund til, og vi skal få med oss Mary når vi drar.

Sofie vinket farvel og gikk av sted med raske skritt til hun var ute av syne. Et hikst tvang seg opp gjennom strupen da hun ikke lenger kunne se husmannsplassen, og hun satte ned farten. Den tilbakeholdte gråten tvang seg frem, og hun slo armene omkring seg selv.

Det som hadde hendt hjemme, hadde vært så forferdelig. Hun hadde gjort alt hun kunne for at ingen skulle sette henne i forbindelse med det, men nå som Pål var i nærheten, var ikke hemmeligheten hennes lenger trygg. Det hadde kanskje vært naivt av henne å tro at ingen ville finne det ut, men … Tårene trillet nedover kinnene hennes.

Om hun bare ikke hadde blitt med på dansen, ville hun fortsatt ha vært trygg. Da ville hun hatt lengre tid på seg til å få erfaring slik at hun lettere fikk arbeid andre steder. For hun var nødt til å tjene penger. Hun orket ikke engang å tenke på hva konsekvensene ville bli om hun mistet inntekten …



EPUB/images/bladkompaniet_nylogo.jpg
& Bladkompaniet





EPUB/images/cover.jpg
v

7=\
) x\\x'»@)
if

o/~ N
& Bladkompaniet








EPUB/images/miljofyrtaarn.jpg





